แบงก์หวั่นบึ้มฉุดใช้จ่ายชะงัก
ธนาคารรับเหตุระเบิดกระทบทางจิตวิทยาอาจฉุดการใช้จ่ายในระยะสั้นหวังให้เรื่องสงบเร็ว
20 ส.ค. 2558

ธนาคารรับเหตุระเบิดกระทบทางจิตวิทยาอาจฉุดการใช้จ่ายในระยะสั้นหวังให้เรื่องสงบเร็ว
นายโชค ณ ระนอง ผู้ช่วย ผู้จัดการใหญ่ ธนาคารกรุงเทพ เปิดเผยว่า เหตุลอบวางระเบิดที่แยกราชประสงค์มีผลกระทบเชิงจิตวิทยาในการใช้จ่ายของผู้บริโภค โดยอาจกระทบในหมวดท่องเที่ยวและการช็อปปิ้ง ซึ่งหวังว่าสถานการณ์จะกลับเข้าสู่ภาวะปกติโดยเร็วก่อนเข้าสู่ฤดูกาลท่องเที่ยว (ไฮซีซั่น) ช่วงปลายปี เพื่อจะได้ฟื้นฟูความ เชื่อมั่นในการใช้จ่ายให้กลับคืนมา
ทั้งนี้ หวังว่าเหตุดังกล่าวจะไม่กระทบความเชื่อมั่นของนักท่องเที่ยวชาวจีนที่มียอดใช้จ่ายผ่าน ยูเนียนเพย์ของธนาคารในอัตราเติบโตสูงต่อเนื่อง จึงไม่อยากให้เหตุการณ์ดังกล่ายืดเยื้อจนนักท่องเที่ยวจีนชะลอมาไทย
สำหรับยอดใช้จ่ายผ่านบัตรเครดิตธนาคารกรุงเทพช่วง 7 เดือนแรก เติบโต 13-14% สูงกว่าระบบ ซึ่งเป็นผลจากการรุกฐานลูกค้ารายได้เดือนละ 1.5 หมื่นบาท และเชื่อว่าปีนี้ยอดใช้จ่ายผ่านบัตรจะเติบโต 10% ตามเป้า ขณะที่อัตราชำระล่าช้าเพิ่มขึ้นเล็กน้อยจาก 6% เป็น 7% ถือว่าดีกว่าระบบ
นายรุ่งเรือง สุขเกิดกิจพิบูลย์ รองผู้จัดการใหญ่ ธนาคารไทยพาณิชย์ กล่าวว่า เหตุระเบิดที่แยกราชประสงค์กระทบต่อความ เชื่อมั่นในการจับจ่ายใช้สอยบ้าง โดยการใช้จ่ายผ่านบัตรเครดิตเติบโตช้าตั้งแต่ต้นปีที่ผ่านมา ซึ่งต้องติดตามว่าช่วงไฮซีซั่นปลายปีนี้การใช้จ่ายจะฟื้นตัวดีขึ้นหรือไม่ โดยหวังว่ารัฐบาลจะสามารถฟื้นความเชื่อมั่นกลับมาได้เร็ว
ด้านภาพรวมการใช้จ่ายผ่านบัตรเครดิตในช่วง 7 เดือนที่ผ่านมา เฉลี่ยเดือนละ 1 หมื่นล้านบาท เติบโต 3-5% โดยทั้งปีคาดว่าจะเติบโตใกล้เคียงระดับดังกล่าว ปัจจุบันยอดคงค้างสินเชื่อบัตรเครดิตอยู่ที่ 4-5 หมื่นล้านบาท ขณะที่สัดส่วนลูกค้าชำระยอดเต็มและผ่อนชำระขั้นต่ำใกล้เคียงกัน 50:50 ขณะที่อัตราอนุมัติบัตรใหม่อยู่ที่ 40% เพราะมีการคัดกรองลูกค้าจากข้อมูลเครดิตบูโร
"สำหรับเอ็นพีแอลยังคุมให้อยู่ในระดับต่ำใกล้ 2% แต่ที่น่ากังวลมากกว่า คือ ความเชื่อมั่นและความกล้าจับจ่ายใช้สอยของผู้บริโภค ที่ต้องอาศัยการกระตุ้นการใช้จ่ายให้เศรษฐกิจหมุนเวียน" นายรุ่งเรือง กล่าว